Intialainen shakin suurmestari ja tyttöjen entinen maailmanmestari Soumya Swaminathan, 29, on päättänyt jättäytyä pois tämän vuoden Aasian joukkueshakin mestaruusturnauksesta vedoten Iranin naisia koskeviin pukeutumislakeihin. Swaminathan ilmoitti asiasta Facebookissa 9.6.2018.

”Minusta Iranin huivipakkolaki on suorassa ristiriidassa perusihmisoikeuksieni, kuten ilmaisun-, ajattelun-, omantunnon- ja uskonnonvapauksieni kanssa. Nykytilassa ainoa tapa suojata ihmisoikeuksiani on olla menemättä Iraniin”, Swaminathan perusteli päätöstään.

Swaminathan ymmärtää turnausjärjestestelijöiden toiveet maajoukkueiden yhtenäisistä asuista virallisissa turnauksissa, mutta uskonnollisten pukukoodien pakottamista urheiluun hän ei suostu ymmärtämään.

Tämä ei ole ensimmäinen kerta, kun shakkimestarit ovat protestoineet islamistisia pukeutumislakeja vastaan.

Vuonna 2016 amerikkalainen shakkimestari Nazi Paikidze-Barnes jättäytyi Iranissa järjestetystä maailmanturnauksesta pois ja vaati kansainvälistä shakkiliittoa siirtämään turnauksen muualle. Independentille hän kommentoi: ”Minusta on mahdotonta hyväksyä ajatusta siitä, että naisten maailmanmestaruuskilpailut järjestetään maassa, missä naisilla ei ole perusoikeuksia ja missä naisia kohdellaan kakkosluokan kansalaisina.”